  Виталий Пронин Туннэ Ува ёросысь Петропавлово гуртын экологилы сӥзем «Меми дор сяськаос» семинар ортче. Со радъяське ёросысь «Удмурт нылкышно кенешлэн» ёзэныз кивалтӥсьлэн Валентина Яковлевалэн кичӧлтэмезъя. Семинаре пырисько Сюмси, Сьӧлта, Можга, Вавож ёросъёсысь инкуазь понна сюлмаськисьёс. «Удмурт нылкышно кенешлэн» та нырысетӥез экологилы сӥзем проектэз. Пумиськонын удмурт кылэз но инкуазез утён сярысь, удмурт кылын сяська нимъёс но мукетыз сярысь верасько. Аслэсьтыз докладзэ «Удмурт калык - инкуазез гажась калык» лыдӟоз Удмурт кун университетысь биология наукаосъя доктор Виктор Туганаев. Озьы ик ужрадын возьматэмын луоз Михаил Петровлэн «Италмас» поэмазъя сценка. Со сяна, устозэ киужез быръёзы. УД  